
บทที่ 1
บทนำ
1.1  คำแนะนำเกี่ยวกับการทำวิทยานิพนธ์
วิทยานิพนธ์ เป็นผลงานจากการค้นคว้าทดลองและวิจัยในเรื่องใดเรื่องหนึ่ง เพื่อให้ได้ข้อมูล   ที่ถูกต้องและมีคุณค่า สามารถนำไปใช้อ้างอิงหรือเป็นข้อมูลสำหรับการวิจัยที่เกี่ยวข้องต่อไป ดังนั้น เพื่อให้การดำเนินการวิทยานิพนธ์ของนักศึกษาเป็นไปด้วยความเรียบร้อย มีประสิทธิภาพ และมีมาตรฐานไปในแนวทางเดียวกัน นักศึกษาควรคำนึงถึงสิ่งต่างๆ ดังต่อไปนี้
1.1.1  นักศึกษาควรศึกษาขั้นตอนของการทำวิทยานิพนธ์อย่างละเอียด ตั้งแต่การลงทะเบียนกำหนดการต่างๆ การสอบหัวข้อวิทยานิพนธ์ การสอบความก้าวหน้า การเขียน และการนำเสนอวิทยานิพนธ์
1.1.2  การตั้งชื่อเรื่องวิทยานิพนธ์ต้องสอดคล้องกันทั้งภาษาไทยและภาษาอังกฤษ ควรกำหนดชื่อเรื่องที่กระชับ เฉพาะเจาะจง ไม่ควรให้ชื่อเรื่องยาวเกินไป เพราะอาจเกิดปัญหาในการพิมพ์สันปกเล่มวิทยานิพนธ์ และการเข้าถึงของฐานข้อมูลได้ นอกจากนี้หัวข้อวิทยานิพนธ์ควรอยู่ในขอบข่ายของสาขาวิชาที่นักศึกษากำลังศึกษาอยู่ และควรตรวจสอบว่าหัวข้อวิทยานิพนธ์นั้นต้องไม่ซ้ำซ้อนกับหัวข้อวิทยานิพนธ์ที่ผู้อื่นทั้งภายในและภายนอกมหาวิทยาลัยได้ดำเนินการไปแล้ว
1.1.3  ศึกษารายละเอียดในคู่มือการจัดทำวิทยานิพนธ์ของมหาวิทยาลัยให้ถูกต้องทุกขั้นตอนตั้งแต่วิธีการเขียนจนถึงรูปแบบการพิมพ์ เพื่อลดปัญหาในการจัดทำรูปเล่ม การเสียเวลา และค่าใช้จ่ายต่างๆ
1.1.4  เนื่องจากการทำวิทยานิพนธ์เป็นการส่งเสริมให้นักศึกษารู้จักคิดอย่างมีระบบ มีเหตุมีผล มีความรู้อย่างลึกซึ้ง รู้จักประมวลผลจากข้อมูล สามารถรวบรวม เรียบเรียงความรู้ ความคิด ได้อย่างมีระบบ สามารถถ่ายทอดความรู้ให้ผู้อื่นเข้าใจได้ง่าย ดังนั้น การเขียนวิทยานิพนธ์ จึงเป็นงานที่มีลักษณะเฉพาะ ควรใช้ภาษาที่ดี อ่านเข้าใจง่าย ถูกต้องตามหลักไวยากรณ์ และเขียนด้วยความตั้งใจ แสดงความคิดอย่างมีเหตุผล อย่าเขียนในลักษณะกำกวมที่มีใจความไม่ชัดเจนอาจทำให้ผู้อ่านเข้าใจไม่ตรงประเด็นตามเนื้อหาที่นำเสนอ

1.1.5  การใช้คำ การเขียนตัวสะกด และคำศัพท์เฉพาะทางของสายวิชาต่างๆ เช่น ศัพท์ทาง วิทยาศาสตร์ ต้องเป็นไปตามที่กำหนดในพจนานุกรมฉบับราชบัณฑิตยสถาน ควรเลือกใช้คำตรง 

ความหมายที่ต้องการเขียนเป็นประโยค ไม่กำกวม ได้ใจความชัดเจน และสามารถเชื่อมโยงข้อความได้อย่างต่อเนื่อง ละเว้นการใช้ภาษาฟุ่มเฟือย การย้ำคำหรือย้ำข้อความโดยไม่สมควร

1.1.6  พิจารณาการเขียนแต่ละหัวข้อให้ตรงตามความหมาย เช่น บทนำ ทฤษฎี และงานวิจัยที่เกี่ยวข้อง วิธีดำเนินการวิจัย ผลการวิจัย สรุปผล และข้อเสนอแนะ เป็นต้น เน้นข้อความในตอนสำคัญ และสรุปข้อความให้ถูกต้อง ย่อหน้าข้อความที่ควรย่อหน้าเท่านั้นโดยเนื้อความในแต่ละย่อหน้าต้องเป็นเรื่องเดียวกัน

1.1.7  เอกสารและสิ่งอ้างอิงทุกรายการที่เขียนอ้างอิงในเล่มวิทยานิพนธ์ให้นำมารวบรวมไว้ ในส่วนของบรรณานุกรมท้ายเล่ม ทั้งนี้เพื่อให้ผู้สนใจสามารถติดตามค้นคว้าเพิ่มเติมได้ แต่ปัญหา ในการเขียนเอกสารและสิ่งอ้างอิงที่มักเกิดขึ้นเสมอ คือ เมื่อเขียนวิทยานิพนธ์เสร็จแล้วเอกสารที่ใช้ อ้างอิง มักจะสูญหายหรือกระจัดกระจายไป ทำให้ยากแก่การรวบรวม เพื่อนำมาจัดทำรายการ เอกสารและสิ่งอ้างอิงหรือบรรณานุกรม ฉะนั้น นักศึกษาควรหาวิธีการบริหารจัดการเรื่องการเขียน เอกสารอ้างอิงตั้งแต่เริ่มต้น เช่น

1.1.7.1  ใช้วิธีการเขียนอ้างอิงไว้ในการ์ด (ขนาดประมาณ 3 นิ้ว x 5 นิ้ว หรือขนาดตามความ เหมาะสม) แล้วเก็บสะสมไว้เพื่อนำมาใช้ในการอ้างอิง เพื่อเรียบเรียงเนื้อหา และการเขียนบรรณานุกรมท้ายเล่ม

1.1.7.2  ใช้วิธีสร้างไฟล์คอมพิวเตอร์เพื่อบันทึกเอกสารอ้างอิงโดยเฉพาะ แล้วทำการบันทึก หรือลบออกทุกครั้งที่นำเอกสารมาใช้

1.1.7.3  ใช้โปรแกรมบริหารจัดการหนังสืออ้างอิงเข้ามาช่วย เช่นโปรแกรม Footnote หรือ Endnote

1.1.8  ควรตรวจร่างวิทยานิพนธ์ และปรับปรุงแก้ไขข้อบกพร่องต่างๆ ให้สมบูรณ์ ก่อนที่จะเสนอคณะกรรมการสอบ เพื่อพิจารณาตรวจสอบความถูกต้องก่อนนำเสนอต่อคณะเพื่อดำเนินการตามขั้นตอนต่างๆ ต่อไป

1.1.9  วิทยานิพนธ์ฉบับสมบูรณ์เป็นเอกสารที่แสดงคุณภาพของการค้นคว้าวิจัย และการประเมินผลการศึกษาของนักศึกษา จึงควรทำเต็มความสามารถและทำด้วยความตั้งใจ

1.1.10  ระบุคำสำคัญของวิทยานิพนธ์ฉบับสมบูรณ์ 3-5 คำ โดยคัดเลือกคำที่มีความสำคัญหลัก ในเนื้อเรื่องวิทยานิพนธ์ อาจพิจารณาจากชื่อเรื่องหรือแนวคิดหลักของวิทยานิพนธ์นั้น คำสำคัญจะใช้เป็นคำศัพท์ที่สามารถสื่อในการสืบค้นและอ้างอิงต่อไป

1.2  การกำหนดหัวข้อและเค้าโครงวิทยานิพนธ์
1.2.1  การกำหนดหัวข้อ ในการกำหนดหัวข้อเรื่องที่ต้องการทำวิทยานิพนธ์ มีข้อเสนอแนะดังนี้
1.2.1.1  ที่มาของหัวข้อ

1)  เริ่มต้นจากความสนใจของนักศึกษาที่เกี่ยวข้องตามสาขาที่นักศึกษาเรียน แล้วค้นคว้าเพิ่มเติมจากฐานข้อมูลวิจัยทั้งในระดับชาติและนานาชาติ ด้วยการตรวจสอบเอกสาร (Review Literature) เพื่อให้ทราบว่าเรื่องนั้นมีใครเคยศึกษาไว้บ้าง อาจมีประเด็นที่น่าสนใจ ที่ควรศึกษาเพิ่มเติม เพื่อเป็นการสนับสนุนความรู้นั้นๆ ให้สมบูรณ์ขึ้น 

2)  หัวข้อที่น่าสนใจที่จะทำการศึกษาอาจได้มาจากข้อคิดข้อเสนอแนะของผู้รู้ในสาขาวิชานั้นๆ ตลอดจนเรื่องราวที่มีการถกเถียง หรือเป็นข้อขัดแย้งที่ยังมิได้ทำการตรวจสอบด้วยวิธีการวิจัย และการนำทฤษฎีไปแก้ปัญหาในภาคอุตสาหกรรม เป็นต้น
3)  จากประสบการณ์ทำงานของตัวนักศึกษาเอง

4)  จากการปรึกษาหารือกับอาจารย์ที่ปรึกษา

1.2.1.2  ควรกำหนดหัวข้อเมื่อใด

หากกำหนดหัวข้อเรื่องวิทยานิพนธ์ได้เร็ว จะเป็นประโยชน์กับนักศึกษาในกรณีที่สามารถเลือกเรียนวิชาต่างๆ เพื่อเป็นพื้นฐานสนับสนุนการทำการศึกษาวิทยานิพนธ์ของนักศึกษาต่อไป สำหรับนักศึกษาดุษฎีบัณฑิต ควรมีหัวข้อวิทยานิพนธ์ตั้งแต่เริ่มต้นเข้าศึกษาในหลักสูตร เพื่อแสดงศักยภาพในการศึกษาของนักศึกษา และเพื่อสะดวกในการศึกษาให้ได้ตาม ระยะเวลาการศึกษาที่กำหนด

1.2.1.3  หลักเกณฑ์การเลือกหัวข้อโครงการที่จะศึกษา

1)  หัวข้อต้องกะทัดรัด ไม่สั้น และไม่ยาวจนเกินไป

2)  โจทย์ที่ต้องการศึกษาไม่กว้างเกินไป ควรคิดหัวข้อเรื่องที่เป็นโจทย์ในการศึกษาเป็นเรื่องแคบๆ แต่สามารถศึกษาวิเคราะห์อย่างลึกซึ้ง อีกทั้งต้องไม่แคบเกินไปจนเป็นเรื่องเล็กเฉพาะที่ไม่มีคนสนใจ หรือไม่มีประโยชน์เมื่อทำวิจัยเสร็จ

3)  การเลือกเรื่อง ควรเลือกเรื่องที่นักศึกษามีความสามารถ มีความสนใจ และอยู่ในสาขาวิชา/หลักสูตรที่กำลังศึกษาอยู่

4)  ความเหมาะสมในการศึกษา ต้องคำนึงถึงความเป็นไปได้ในทางปฏิบัติหัวข้อเรื่องต้องไม่ซ้ำซ้อนกับเรื่องที่คนอื่นเคยทำไว้

5)  การกำหนดหัวข้อเรื่อง ต้องมีขอบเขตที่แน่นอนและอยู่ในวิสัยที่นักศึกษาสามารถทำได้ตามกำลังเงิน เวลา และความสามารถที่มีอยู่นักศึกษา ไม่ควรเลือกหัวข้อที่มีขอบเขตกว้างจนเกินไป เพราะจะทำให้การศึกษาออกมาคลุมเครือ

6)  ขอบเขตของหัวข้อเรื่อง ต้องไม่เกินความสามารถที่นักศึกษาจะทำการศึกษาได้สำเร็จ นักศึกษาไม่ควรเลือกหัวข้อเรื่องที่ต้องอาศัยข้อมูลต่างๆ ของหน่วยงานที่ไปเก็บข้อมูล      มีการปกปิดเป็นความลับ จนกระทั่งไม่สามารถเก็บข้อมูลได้

7)  นักศึกษาควรเลือกหัวข้อที่มีประโยชน์และมีความสำคัญ อย่างน้อยต้องให้คุ้มกับเวลา แรงงาน ความคิด และทุนทรัพย์ที่ต้องสูญเสียไป เมื่อเลือกหัวข้อเรื่องได้ภายใต้หลักเกณฑ์ดังกล่าวแล้ว ขั้นต่อไปคือ การตั้งชื่อหัวข้อเรื่อง โดยการกำหนดใช้ถ้อยคำให้กระทัดรัดและสื่อความหมายได้ชัดเจน แล้วนำไปปรึกษากับอาจารย์ที่ปรึกษาต่อไป
1.2.1.4  วิธีทดสอบการยอมรับหัวข้อเรื่อง

เพื่อให้แน่ใจว่าอาจารย์ที่ปรึกษาจะยอมรับหัวข้อเรื่องหรือไม่ จะต้องทดสอบ ด้วยการตั้งคำถามตัวเองว่า

1)  หัวข้อที่จะศึกษานั้นเป็นเรื่องที่เคยมีผู้ศึกษามาก่อนแล้วหรือไม่

2)  ถ้ามี ทำไมจึงยังต้องการศึกษาเรื่องนี้ มีประเด็นไหนที่น่าสนใจ หรือยังไม่มีคำตอบที่ชัดเจน มีเหตุผลอะไรที่ทำให้เราสนใจเรื่องที่มีบุคคลอื่นเคยศึกษามาก่อนแล้ว

3)  หากถ้ายังไม่มีผู้ศึกษามาก่อนจะหาข้อมูลได้จากที่ไหน ความรู้ใหม่ที่จะเกิดขึ้นจากการศึกษานี้จะเป็นประโยชน์อย่างไร
1.2.2  เค้าโครงวิทยานิพนธ์

ก่อนที่นักศึกษาจะเริ่มลงมือทำการศึกษาเพื่อจัดทำเป็นวิทยานิพนธ์นั้น จำเป็นต้องมีการนำเสนอเค้าโครงวิทยานิพนธ์ (Research Proposal) ต่อคณะโดยผ่านความเห็นชอบจากอาจารย์ที่ปรึกษามาแล้ว จากนั้นให้ทางคณะดำเนินการจัดสอบหัวข้อและเค้าโครงวิทยานิพนธ์ของการศึกษา ซึ่งนักศึกษาต้องสอบและได้รับการอนุมัติผลการสอบ "ผ่าน" จึงจะเริ่มลงมือทำการศึกษาได้

เค้าโครงวิทยานิพนธ์ ควรมีความยาวไม่เกิน 30 หน้ากระดาษ ประกอบด้วยหัวข้อหลักๆ ดังต่อไปนี้

1.2.2.1  ชื่อหัวข้อวิทยานิพนธ์
1.2.2.2  คำสำคัญ

1.2.2.3  ความเป็นมาและความสำคัญของปัญหา

1.2.2.4  วัตถุประสงค์ของการวิจัย

1.2.2.5  ขอบเขตของการวิจัย
1.2.2.6  วิธีดำเนินการวิจัย
1.2.2.7  ประโยชน์ของการวิจัย
1.2.2.8  การทบทวนวรรณกรรม

1.2.2.9  แผนและระยะเวลาในการดำเนินการวิจัย
1.2.2.10  บรรณานุกรม
ข้อพึงระมัดระวังในการเขียนเค้าโครงวิทยานิพนธ์ คือ ความถูกต้อง ตรงประเด็น และชัดเจนของเนื้อหาในแต่ละหัวข้อ และเค้าโครงวิทยานิพนธ์ไม่ควรสั้นเกินไปจนผู้อ่านไม่ทราบว่าผู้เขียนต้องการจะศึกษาอะไร หรือเค้าโครงวิทยานิพนธ์ก็ไม่ควรยาวเกินไปจนคลุมเครือ ไม่กระชับ ในการเขียนเค้าโครงวิทยานิพนธ์นั้น นักศึกษาควรหาความรู้เพิ่มเติมถึงหลักเกณฑ์และวิธีการเขียนในแต่ละหัวข้อ โดยศึกษาจากคู่มือนี้ซึ่งจะแนะนำไว้เพียงแนวทางกว้างๆ ดังนี้
1)  คำสำคัญ

เป็น Keyword ของงานวิจัย ควรมีอย่างน้อย 3-5 คำ และไม่เกิน 6-10 คำ     ซึ่งคำเหล่านี้ควรมีอยู่ในหัวข้อและคำถาม/โจทย์วิจัยด้วย คำสำคัญจะถูกนำไปใช้เป็นฐานข้อมูลเพื่อ การสืบค้นวิทยานิพนธ์และงานวิจัย ฉะนั้นถ้ากำหนดคำสำคัญไม่ตรงกับเนื้อหา จะทำให้ไม่มีผู้ใด สามารถสืบค้นงานวิทยานิพนธ์หรืองานวิจัยของเราพบ (เขียนไว้ใต้บทคัดย่อ ตามตัวอย่างในภาคผนวก)
2)  ความเป็นมาและความสำคัญของปัญหา

เป็นส่วนที่เน้นถึงปัญหาที่ผู้เขียนชี้ให้เห็นว่า หัวข้อที่เลือกมาเป็นปัญหาเด่นและสำคัญ ที่ผู้เกี่ยวข้องให้ความสนใจอย่างยิ่ง รวมทั้งการสรุปปรากฎการณ์ที่เกิดขึ้นในปัจจุบันและอนาคต ประกอบกับทฤษฎีหรือแนวคิดที่มีผู้เสนอไว้ ในการเขียนส่วนนี้ผู้เขียนต้องเขียนให้ผู้อ่านหรืออาจารย์ที่ปรึกษาเข้าใจว่า ปัญหาที่จะทำการศึกษานั้นเป็นปัญหาสำคัญจริงๆ ซึ่งแนวการเขียนนั้นต้องตอบปัญหาที่ผู้วิจัยต้องตรวจเอกสารมาอ้าง สนับสนุน รวมทั้งทำให้ทราบได้ว่ามีผู้ใดได้ทำการศึกษาปัญหาต่างๆ ที่เกี่ยวพันกับปัญหานี้มาก่อนแล้วหรือไม่ และศึกษาอย่างไรบ้าง
3)  วัตถุประสงค์ของการวิจัย

การเขียนวัตถุประสงค์ของการวิจัย ต้องระบุให้ชัดเจนและรัดกุมจากปัญหาที่นักศึกษาต้องศึกษา และผลคือคำตอบที่ต้องการศึกษาจากเรื่องที่กำหนดการเขียนวัตถุประสงค์กับหัวข้อศึกษาต้องสอดคล้องกัน โดยเขียนเรียงลำดับเป็นข้อๆ 
4)  ขอบเขตของการวิจัย

เป็นการกำหนดขอบเขตความชัดเจนของการศึกษา ซึ่งครอบคลุมทุกด้านที่เกี่ยวข้องกับการจัดทำวิทยานิพนธ์
5)  วิธีดำเนินการวิจัย
คือกระบวนการรวบรวมข้อมูลและกระบวนการปฎิบัติข้อมูล โดยเขียนเรียงลำดับเป็นข้อๆ
6)  ประโยชน์ของการวิจัย
หมายถึง ส่วนที่ผู้ศึกษาคาดว่าผลลัพธ์ที่ได้จากการจัดทำวิทยานิพนธ์นั้นเป็นประโยชน์ในทางวิชาการ และ/หรือ ในทางปรับปรุงนำไปใช้กับหน่วยงาน หรือต่อแวดวงวิชาการหรือต่อสังคม อย่างไรบ้าง
7)  การทบทวนวรรณกรรม
 คือการค้นคว้า ศึกษา รวบรวม และประมวลผลงานทางวิชาการที่เกี่ยวข้องกับเรื่องที่ทำวิจัย เพื่อศึกษาเนื้อหา รูปแบบ และเครื่องมือที่ใช้ในงานวิจัย ซึ่งประกอยด้วย 2 ส่วนคืองานวิจัยที่เกี่ยวข้อง และแนวคิดและทฤษฎีที่เกี่ยวข้อง
8)  แผนและระยะเวลาดำเนินการวิจัย
การระบุช่วงระยะเวลาที่จะใช้ในการศึกษา นับตั้งแต่เริ่มเสนอหัวข้อและเค้าโครงวิทยานิพนธ์ การดำเนินการวิจัยจนถึงการพิมพ์รายงาน และเข้ารูปเล่ม โดยผ่านการอนุมัติจากอาจารย์ผู้ควบคุมหรืออาจารย์ที่ปรึกษา สามารถกำหนดขั้นตอนที่สำคัญๆ โดยแสดงเป็นแผนการดำเนินงาน หรือแกนต์ชาร์ท (Gant Chart)
9)  บรรณานุกรม
รายการเอกสารต่างๆ ที่ได้อ้างอิงไว้แล้วทั้งหมดในเอกสาร ตั้งแต่ต้นจนจบ ผู้เขียนรายงานต้องเขียนให้ถูกต้องตามหลักและวิธีการเขียนเอกสารอ้างอิงต่างๆ รูปแบบการเขียนต้องสอดคล้องและเป็นไปในแนวทางเดียวกันตลอดทั้งเล่ม ให้ศึกษารูปแบบการเขียนได้ในคู่มือเล่มนี้

1.3  ลักษณะของวิทยานิพนธ์ที่มีคุณภาพ
วิทยานิพนธ์ที่มีคุณภาพเป็นผลงานที่แสดงให้เห็นถึงความสามารถและความประณีตของผู้จัดทำวิทยานิพนธ์นั้น ในด้านผลลัพธ์วิทยานิพนธ์ที่มีคุณภาพ คือ งานวิจัยที่มีคุณภาพ เป็นประโยชน์ และผู้อ่านหรือผู้สนใจสามารถนำไปใช้อ้างอิง หรือใช้เป็นข้อมูลพื้นฐานสำหรับการทำวิจัยที่เกี่ยวข้องต่อไป อย่างไรก็ตาม การนำเสนอผลงานวิจัยที่ทำเป็นรูปเล่มวิทยานิพนธ์ จำเป็นต้องมีคุณภาพด้วยเช่นกัน ในที่นี้ขอกล่าวถึงลักษณะที่สำคัญของรูปเล่มวิทยานิพนธ์ที่มีคุณภาพ ควรมีลักษณะดังนี้
1.3.1  รูปเล่มวิทยานิพนธ์

ควรมีลักษณะของรูปเล่มที่มีความคงทน ใช้กระดาษแข็ง หรือวัสดุที่ใช้ทำปกนอกของ เล่มวิทยานิพนธ์ที่มีคุณภาพดี มีความประณีตในการเข้าเล่ม ไม่ฉีกขาดง่าย ทั้งในส่วนของปกหน้า หรือส่วนที่เป็นเนื้อหาของเล่มต้องมีความเรียบร้อย ไม่มีส่วนของเนื้อหาด้านในที่ยื่นล้ำออกมาจากส่วนปกหน้า ซึ่งแสดงให้เห็นว่าการรวมเล่มหรือการตัดกระดาษบริเวณขอบเนื้อในวิทยานิพนธ์เรียบร้อย นอกจากนี้ กระดาษและหมึกที่ใช้ในการพิมพ์ต้องมีคุณภาพดีตรงตามข้อกำหนด หรือดีกว่าที่กำหนด
1.3.2  ความยาวและความหนา

วิทยานิพนธ์ที่มีเนื้อหายาวมากทำให้ขนาดของเล่มวิทยานิพนธ์มีความหนามากเกินไป ในขณะที่วิทยานิพนธ์บางเล่มมีเนื้อหาที่น้อยเกินไป อาจทำให้ผู้อ่านขาดรายละเอียดที่สำคัญ       และ/หรือ อาจเป็นปัญหาสำคัญในการเข้าเล่มที่มีสันปกที่บางเกินไป ไม่สามารถใส่ตัวอักษร         ชื่อเรื่องและชื่อผู้จัดทำวิทยานิพนธ์ได้ชัดเจน นั่นคือ วิทยานิพนธ์ที่ดีควรมีความยาวของข้อความ ทั้งหมดในเล่มที่เหมาะสม ซึ่งแสดงถึงความสามารถของผู้เขียนในการใช้ภาษาที่กะทัดรัด ทำให้ผู้ อ่านเข้าใจง่าย มีความยาวของเนื้อหาไม่มากหรือน้อยเกินไป
ส่วนที่สำคัญที่สุดส่วนหนึ่งของเล่ม วิทยานิพนธ์ คือ บทคัดย่อ (Abstract) ซึ่งเป็นส่วน ที่สรุปสาระสำคัญทั้งหมดของวิทยานิพนธ์นั้น โดยครอบคลุมวัตถุประสงค์ ขอบเขตการวิจัย วิธีการ ดำเนินการวิจัย ผลการวิจัย และสรุปผลและข้อเสนอแนะ วิทยานิพนธ์ที่มีคุณภาพต้องเขียนบทคัดย่อให้สั้นที่สุด ไม่ควรเกิน 500 คำ หรือต้องไม่เกินสองหน้ากระดาษ และพิมพ์ตามรูปแบบที่มหาวิทยาลัยกำหนด

1.3.3  ภาษา
ภาษาที่ใช้ในเล่มวิทยานิพนธ์ ไม่ว่าจะเป็นภาษาไทยหรือภาษาอังกฤษ ต้องเป็น "ภาษาเขียน" ไม่ใช่ "ภาษาพูด" หรือ "ภาษาแสลง" หรือ "ภาษาสำนวน" ยกเว้นแต่เมื่อมีความจำเป็นต้องใช้ ดังนั้นภาษาที่เขียนต้องมีความหมายที่ถูกต้อง แม่นยำ หากผู้เขียนไม่มั่นใจหรือเกิดความสงสัย ต้องตรวจสอบจากพจนานุกรมฉบับราชบัณฑิตยสถานตรวจสอบความถูกต้องทุกครั้ง นอกจากนี้ในปัจจุบันโปรแกรมคอมพิวเตอร์ที่ใช้ในการพิมพ์ส่วนใหญ่มีการจัดคำและตัดคำระหว่างบรรทัดโดยอัตโนมัติ ทำให้บางครั้งมีความผิดพลาดในการตัดคำเกิดขึ้น ดังนั้น ผู้เขียนวิทยานิพนธ์จำเป็นต้องมีการตรวจสอบความถูกต้อง โดยคำนึงถึงความต่อเนื่องในเชิงเนื้อหาและความหมายของประโยคด้วยทุกครั้ง
1.3.4  ความสมดุลของส่วนประกอบ
วิทยานิพนธ์ที่ดีต้องมีความสมดุลของส่วนประกอบต่างๆ ในเล่ม เช่น บทนำ ไม่ควรมี ความยาวมากกว่าตัวเรื่อง บทสรุป ควรมีความกะทัดรัดและมีความยาวเหมาะสมกับที่เป็นการสรุปเป็นต้น การอ้างอิงวรรณกรรมที่เกี่ยวข้อง เช่น การอ้างบทความจากเอกสารอ้างอิงอื่น ไม่ควรทำการคัดลอกบางส่วนของบทความมาพิมพ์เรียงต่อกัน แต่ควรสรุปเนื้อหาที่ต้องการอ้างถึงนั้น ให้สั้น และกระชับ แต่ยังคงไว้ซึ่งใจความสำคัญ แทนการคัดลอกจากบทความมามากเกินความจำเป็น


